TRUE ลบ 0.76% นิวโลว์ในรอบกว่า 3 เดือน หลังแจ้งยกเลิกออกอากาศ 11 ช่อง
TRUE ลบ 0.76% นิวโลว์ในรอบกว่า 3 เดือน หลังแจ้งยกเลิกออกอากาศ 11 ช่องรายการ ล่าสุด ณ เวลา 15.26 น. ราคาอยู่ที่ 6.50 บาท ลบ 0.05 บาท หรือ 0.76% สูงสุดที่ 6.55 บาท ต่ำสุดที่ 6.45 บาท มูลค่าซื้อขายที่ 970.10 ล้านบาท 
1 ก.พ. 2560

ผู้สื่อข่าวรายงานว่า ราคาหุ้นบริษัท ทรู คอร์ปอเรชั่น จำกัด (มหาชน) หรือ TRUE ณ เวลา 15.26 น. ราคาอยู่ที่ 6.50 บาท ลบ 0.05 บาท หรือ 0.76% สูงสุดที่ 6.55 บาท ต่ำสุดที่ 6.45 บาท มูลค่าซื้อขายที่ 970.10 ล้านบาท 

นางสาวสุภิญญา กลางณรงค์ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เผยแพร่ผ่านทวิตเตอร์ว่า ทางบริษัท ทรู วิชั่นส์ จำกัด ได้ขอยกเลิกการออกอากาศช่องเคเบิ้ลทีวีเพิ่มอีก 11 ช่องรายการ ประกอบด้วยช่อง Discovery Science, BBCEntertainment, NatGeographic, Cbeebies, DiscoveryKids, M, DMAX, EVE, BlockA, Fashion1, MUTV ซึ่งทางทรูวิชั่นส์ระบุว่าได้แจ้งให้สมาชิกทราบล่วงหน้าแล้ว 30 วัน
ทั้งนี้ กรณี 11 ช่องนี้คณะกรรมการกิจการกระจายเสียงและกิจการโทรทัศน์ (กสท.) ยังไม่มีมติให้ยกเลิกจนกว่าทางทรูวิชั่นส์จะส่งแผนเยียวยา แต่พบว่าขณะนี้ช่องส่วนใหญ่ดังกล่าวได้หายไปจากหน้าจอแล้ว ซึ่งตนเองในฐานะประธานคณะอนุกรรมการคุ้มครองผู้บริโภคของ กสท.ได้มอบหมายให้ทาง สำนักงาน กสทช.หาข้อเท็จจริงเพิ่มเติมแล้ว
อนึ่ง ก่อนหน้านี้เมื่อเดือน ธ.ค.59 ทาง “ทรูวิชั่นส์” ได้แจ้งยกเลิก 6 ช่องรายการ ได้แก่ HBO, Cinemax, HBO Signature, HBO Family, HBO Hit และ Redby HBO